ПРЕДЛОГ:

На основу члана 146. став 4. Закона о планирању и изградњи („Службени гласник РС“, број 72/09, 81/09 - исправка, 64/10-УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14, 83/18, 31/19, 37/19 - др.закон и 9/20 ), члана 32. став 1. тачка 6. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018) и члана 40. став 1. тачка 6. Статута општине Димитровград („Службени лист општине Димитровград бр. 6/19) Скупштина општине Димитровград на седници одржаној дана \_\_\_\_\_2021. године, доноси

**О Д Л У К У**

**О ПОСТАВЉАЊУ СПОМЕНИКА ЋИРИЛУ И МЕТОДИЈУ**

Члан 1.

Поставља се споменик словенским просветитељима Ћирилу и Методију.

Споменик се поставља на локацији у дворишту гимназије "Св. Кирило и Методије" у Димитровграду, у ул. Ћирило и Методије, бр. 12, на делу кат. парцеле бр. 402, КО Димитровград.

Члан 2.

Идејно решење споменика је ауторско дело академских вајара из Р.Бугарске, Валентина и Камена Старчева, и то скулптура у бронзи, висине 230cm на постаменту од гранита величине 200 х 160 cm и висине 100 cm.

Члан 3.

Споменик се израђује средствима донатора, а партер око споменика уређује се средствима из буџета општине Димитровград.

Члан 4.

О спровођењу ове Одлуке стараће се организациона јединица општинске управе надлежна за послове урбанизма.

Члан 5.

Ова одлука ступа на снагу осмог дана од дана објављивања у "Службеном листу општине Димитровград“.

*О б р а з л о ж е њ е*

 Прави основ за доношење ове Одлуке садржан је у члану32. став 1. тачка 6. Закона о локалној самоуправи ("Сл. гласник РС", бр. 129/2007, 83/2014 – др. закон и 101/16 – др. закон ) којим је прописано да Скупштина општине, у складу са Законом, доноси прописе и друге опште акте), у члану 40. став 1. тачка 6. Статута општине Димитровград („Сл. лист општине Димитровград “, бр. 6/19), којим је прописана надлежност Скупштине општине за доношење прописа и других општих аката из надлежности општине, као и у члану 146. став 3. Закона о планирању и изградњи ( „Сл.гласник РС“ ,бр. 72/09, 81/09-испр. ,64/10-одлука УС, 24/2011, 121/12, 42/13-одлука УС, 50/13-одлука УС, 98/13-одлука УС, 132/14, 145/14, 83/2018, 31/2019, 37/2019 - др. Закон и 9/2020) којим је предвиђена надлежност јединица локалне самоуправе за изградњу и постављање споменика и спомен обележја на површинама јавне намене, уз претходно прибављену сагласност Министарства надлежног за послове културе.

Број: \_\_\_\_\_\_\_\_\_\_\_\_

У Димитровграду, \_\_\_\_\_2021. године

**СКУПШТИНА ОПШТИНЕ ДИМИТРОВГРАД**

 ПРЕДСЕДНИК

\_\_\_\_\_\_\_\_\_\_\_\_\_\_\_

 Зоран Ђуров